ദലിത് ഗവേഷകയുടെ നിരാഹാരം: എം.ജി നാനോ സയന്സ് മേധാവി നന്ദകുമാറിനെ ചുമതലയില്നിന്ന് നീക്കി ദലിത് ഗവേഷക ദീപ പി മോഹന്റെ നിരാഹാര സമരം ഒന്പതാം ദിവസം കടന്നതിനു പിറകെ ആരോപിതനായ അധ്യാപകനെതിരെ നടപടിയുമായി എം.ജി സര്വകലാശാല. നാനോ സയന്സ് മേധാവി നന്ദകുമാറിനെ ചുമതലയില്നിന്ന് നീക്കി. കേന്ദ്രത്തിന്റെ ചുമതല വൈസ് ചാന്സലര് സാബു തോമസ് ഏറ്റെടുക്കുകയും ചെയ്തിട്ടുണ്ട്.എന്നാല്, നന്ദകുമാറിനെ നീക്കിയെന്ന ഉത്തരവ് ആളുകളെ പറ്റിക്കുന്നതാണെന്ന് ദീപ പ്രതികരിച്ചു. ഡയരക്ടര്ഷിപ്പ് വിസിയിലേക്ക് മാറ്റിയെന്നാണ് ഉത്തരവില് പറയുന്നത്. നാനോ സയന്സ് വിഭാഗത്തില്നിന്ന് ഇയാളെ പൂര്ണമായി മാറ്റിയിട്ടില്ല. തന്റെ ആവശ്യം അംഗീകരിച്ചിട്ടില്ല. വിഷയത്തില് സര്ക്കാര് ഇടപെടണമെന്നും ദീപ പറഞ്ഞു. കേന്ദ്രത്തിന്റെ മേധാവിയായി വി.സിയല്ലാത്ത പുതിയയാള് വരണം. അതുവരെയും സമരം തുടരും. തന്റെ 10 വര്ഷം നശിപ്പിച്ച ആളുകളോട് ക്ഷമിക്കാനാവില്ല. തന്നെ അപമാനിച്ചതില് വിസി സാബു തോമസിനും പങ്കുണ്ടെന്നും സര്ക്കാര് തന്നെ കേള്ക്കാന് തയാറാകണമെന്നും അവര് ആവശ്യപ്പെട്ടു. കഴിഞ്ഞ നാലിന് ഗവേഷകയുമായി ഒരു ചര്ച്ച നടന്നിരുന്നു. പുതിയ ഫെലോഷിപ്പ് അടക്കം ചര്ച്ചയില് ഗവേഷണം പൂര്ത്തിയാക്കാന് ആവശ്യമായ എല്ലാ സൗകര്യങ്ങളും ഒരുക്കിനല്കാമെന്ന ഉറപ്പ് സര്വകലാശാലാ അധികൃതര് ദീപയ്ക്ക് നല്കിയിരുന്നു. ജാതി അധിക്ഷേപം നടത്തിയ അധ്യാപകനെ സ്ഥാനത്തുനിന്നു മാറ്റാതെ തനിക്ക് ശരിയായ രീതിയില് ഗവേഷണം നടത്താന് സാധിക്കില്ലെന്ന് ദീപ വ്യക്തമാക്കി. എന്നാല്, ഇക്കാര്യത്തില് നടപടിയെടുക്കാന് കഴിയില്ലെന്ന നിലപാട് സര്വകലാശാലയും തുടര്ന്നു.ഹൈക്കോടതിയില് ഇദ്ദേഹത്തിനെതിരെ ഒരു കേസുമില്ല, എല്ലാ കേസുകളില്നിന്നും കോടതി കുറ്റവിമുക്തനാക്കിയതാണെന്നാണ് അധികൃതര് കാരണമായി പറഞ്ഞത്. ഇതിനാല് മറ്റൊരു കാരണമില്ലാതെ സ്ഥാനത്തുനിന്നു മാറ്റാന് കഴിയില്ലെന്ന് അധികൃതര് വ്യക്തമാക്കി. ഇതോടെയാണ് നിരാഹാരം തുടരാന് ദീപ തീരുമാനിച്ചത്. നിരാഹാര സമരത്തിന്റെ ഒന്പതാം ദിവസമായ ഇന്ന് ഉന്നത വിദ്യാഭ്യാസ മന്ത്രി ദീപയ്ക്ക് പിന്തുണ അറിയിച്ച് ഫേസ്ബുക്കില് ഇട്ട കുറിപ്പിനു പിറകെയാണ് ഇപ്പോള് സര്വകലാശാലയുടെ ഭാഗത്തുനിന്ന് അനുകൂലമായ നടപടിയുണ്ടാകുന്നത്. അധ്യാപകനെ സ്ഥാനത്തുനിന്ന് മാറ്റാത്തതിനുള്ള കാരണം സര്വകലാശാലയില്നിന്ന് തേടുമെന്ന് മന്ത്രി കുറിപ്പില് അറിയിച്ചിരുന്നു. അധ്യാപകനെതിരെ നടപടി വൈകിയാല് അദ്ദേഹത്തെ പുറത്താക്കാനുള്ള നിര്ദേശം സര്വകലാശാലയ്ക്ക് നല്കുമെന്നും അറിയിച്ചു. ഇതിനു പിന്നാലെയാണ് ഇന്നു രാവിലെ സിന്ഡിക്കേറ്റ് അംഗങ്ങളടക്കം പങ്കെടുത്ത ഉന്നതാധികാര യോഗത്തില് നന്ദകുമാറിന്റെ നാനോ സയന്സ് മേധാവി സ്ഥാനത്തുനിന്ന് നീക്കിയത്. കേന്ദ്രത്തിന്റെ ചുമതല വി.സി സാബു തോമസ് ഏറ്റെടുക്കുകയും ചെയ്തു. എന്നാല്, നേരത്തെ ഉയര്ന്ന ആരോപണങ്ങളില് പ്രതിസ്ഥാനത്തുള്ളയാളാണ് സാബു തോമസ്. ഇതിനാല്, അദ്ദേഹം കേന്ദ്രത്തിന്റെ ചുമതല ഏറ്റെടുത്താല് വിഷയത്തില് തനിക്ക് നീതി ലഭിക്കില്ലെന്ന നിലപാടിലാണ് ദീപ.